DA Den Europæiske Unions Tidende CE 84/251

(2004/C 84 E/0298)

SKRIFTLIG FORESPØRGSEL E-3829/03

af Camilo Nogueira Román (Verts/ALE) til Kommissionen

(12. december 2003)

Om: Mælkekvoteordningen efter udvidelsen: tilladt produktionsmængde for Galicia

Mælkesektoren i Galicia er alvorligt bekymret for, hvordan situationen bliver for den efter EU's udvidelse. Hvis, som det blev vedtaget i forbindelse med Spaniens tiltrædelse af EF, Spaniens nuværende produktionskvote er på 6 mio. t for 40 mio. indbyggere — en mængde pr. indbygger, der er meget lavere end i den resterende del af EU — så kan Spanien blive stillet endnu ringere, idet de nye medlemsstater tilsyneladende vil få tildelt en samlet kvote på 18 mio. t for en befolkning på 75 mio. indbyggere. I Spanien er Galicia — området med den største mælkeproduktion — den region, der vil lide størst skade, idet dens samlede kvote kun svarer til en tredjedel af denne mængde.

Svarer disse tal for de nye medlemsstater til virkeligheden? Hvor stor en produktionskvote er der tildelt hver af de nye medlemsstater, og hvordan er forholdet mellem denne og statens indbyggertal? Hvilke kriterier blev der fulgt ved fastlæggelsen af de enkelte medlemsstaters kvoter? Hvilke muligheder er der for på den baggrund at øge Spaniens og Galicias kvoter, da de på nuværende tidspunkt end ikke producerer tilstrækkeligt til at dække behovet på det interne spanske marked?

Svar afgivet på Kommissionens vegne af Franz Fischler

(9. februar 2004)

Kommissionen kan oplyse, at de nationale referencemængder for alle medlemsstaterne er fastsat på grundlag af de historiske produktionsdata for de producenter, der fandtes i sektoren i en bestemt periode. Denne fremgangsmåde, som blev anvendt ved mælkekvoteordningens indførelse i 1984 og i forbindelse med de efterfølgende tiltrædelser, har ligeledes fundet anvendelse i forbindelse med denne udvidelse. Der kan i henhold til denne metode og ud fra princippet om ligebehandling af producenterne ikke tages hensyn til indbyggertallet og forbruget på hjemmemarkedet i de enkelte medlemsstater ved fastsættelsen af mælkekvoter.

De nationale referencemængder, der er tildelt de nye medlemsstater, er mere konkret fastsat på grundlag af de enkelte landes produktion i 2000 eller 2001 eller deres gennemsnitlige produktion i en treårsperiode fra 1997. Den kvote, man er nået frem til på denne måde, er blevet hævet med 1 %, således at den samlede kvote for de ti nye lande er på 18 327 895 t.

De nationale referencemængder (i tons) er fordelt således:

(i tons) Tjekkiet 2 682 143 Estland 624 483 Cypern 142 200 Letland 695 395 Litauen 1 646 939 Ungarn 1 947 280 Malta 48 698 Polen 8 964 017 Slovenien 560 424 Slovakiet 1 013 316

For at tage hensyn til de tiltrædende landes meget store egetforbrug, og eftersom dette egetforbrug på bedriften ikke er taget med i beregningen af mælkekvoterne, er der i tiltrædelsesakten fastsat bestemmelser om en særlig reserve på 671418 t for disse lande med undtagelse af Malta og Cypern. Denne reserve frigives den 1. april 2006, hvis egetforbruget er faldet i disse lande. Beslutningen om frigivelse af reserven træffes af Kommissionen på grundlag af en rapport, som de pågældende lande skal forelægge for Kommissionen senest den 31. december 2005.

Hvad Spanien angår, har Rådet inden for rammerne af Agenda 2000 truffet afgørelse om at forhøje landets mælkekvoter af to omgange med i alt 550 000 t fra 1. april 2000. Der er i øjeblikket ingen planer om at forhøje Spaniens mælkekvoter yderligere.